**Тақырып: Қаржылық есептілік. Қаржылық есептілік элементтері**

**1. Қаржылық жағдай және бухгалтерлік есептің негізгі теңдігі**

***Қаржылық есептілік*** *–* ұйымның қаржылық жағдайы мен қызметінің қаржылық нәтижелері жөніндегі ақпараттың құрылымдастырылған көрінісі.

Қаржылық есептілік операциялар мен басқа жағдайлардың қаржылық нәтижелерін олардың экономикалық сипаттамаларына сәйкес кеңейтілген категорияларға жинақтап отырып көрсетеді. Бұл категориялар ***қаржылық есептіліктің элементтері*** деп аталады. Ұйымның қаржылық жағдайын бағалаумен байланысты қаржылық есептіліктің элементтері *активтер, міндеттемелер және капитал*. Пайда мен зияндар туралы есепте шаруашылық қызметтің нәтижелерін өлшеумен тікелей байланысты элементтер *кірістер мен шығыстар* болып табылады.

*Қаржылық жағдай* – ұйымға тиесілі экономикалық ресурстардың болуы мен оларға қарсы қойылған бүкіл капитал. Қаржылық жағдайды тек нақты бір мерзімге қатысты анықтауға болады.

Экономикалық ресурстар = Бүкіл капитал

Ұйымның бүкіл капиталы екі типке бөлінеді:

* Меншікті капитал;
* Сырттан тартылған капитал (кредиторлық борыш).

Бухгалтерлік есепте экономикалық ресурстар активтер деп, ал кредиторлық борыштар міндеттемелер деп аталады. Сонда қаржылық жағдай теңдеуін келесідей түрде көрсетуге болады:

Активтер = Міндеттемелер + Капитал

Бұл теңдеу баланстық теңдеу ретінде белгілі. Оның екі жағы міндетті түрде өзара тең болуы қажет.

**2. Қаржылық есептілік түрлері мен құрамы**

Бухгалтерлік есептілік ұйымның мүліктік және қаржылық жағдайы жөніндегі, бекітілген нысандағы бухгалтерлік есеп мәліметтерінің негізінде қалыптасқан шаруашылық қызметінің нәтижелері жөніндегі ақпараттардың біртұтас жүйесі болып табылады.

Бухгалтерлік есептілік келесідей негізгі белгілері бойынша жіктеледі:

1. құрастыру кезеңіне;
2. мәліметтер көлеміне (есептілік мәліметтерін жинақтау әдістеріне);
3. мақсатына қарай.

***Құрастыру кезеңіне қарай*** бухгалтерлік есептіліктің екі түрін ажыратады: *аралық және жылдық*.

Ұйымдар *аралық бухгалтерлік есептілікті* есепті кезең басынан бастап алғандағы қысқа кезеңдерге қатысты құрастырады (ай, тоқсан).

*Жылдық бухгалтерлік есептілікті* жыл қорытындысы бойынша құрастырады. Оның аралық есептіліктен ерекшелігі онда балансқа қосымшалар саны өте көп болады, ұйымның мүліктік және қаржылық жағдайы жөнінде толығырақ ақпарат береді және ұйымның қаржылық-шаруашылық қызметінің тиімділігін дәл бағалауға мүмкіндік береді.

***Мәліметтер көлеміне қатысты*** бухгалтерлік есептілік *бастапқы және жиынтық* болып бөлінеді.

*Бастапқы бухгалтерлік есептілікті* жекелеген ұйымдар ағымдағы бухгалтерлік есеп мәліметтері негізінде құрастырады. Онда ұйымның мүліктік және қаржылық жағдайы мен қызметінің қаржылық нәтижелері жөніндегі ақпарат беріледі.

*Жиынтық бухгалтерлік есептілікті* еншілес және тәуелді қоғамдары бар ұйымдар құрастырады.

ҚР «Бухгалтерлік есеп және қаржылық есептілік жөніндегі» заңына сәйкес (15 бап), мемлекеттік мекемелердің есептілігін есепке алмағанда, қаржылық есептілік құрамына кіреді:

1) бухгалтерлiк баланс;

2) пайда мен зияндар туралы есеп;

3) ақша қаражатының қозғалысы туралы есеп;

4) капиталдағы өзгерiстер туралы есеп;

5) түсiндiрме жазба.

Қаржылық есептілікті құрастыру тәртібі мен қосымша талаптар ҚР-ныңбухгалтерлік есеп және қаржылық есептілік жөніндегі заңының талаптарына және халықаралық стандарттарға сәйкес анықталады.

**3. Қаржылық есептілік элементтері**

Ұйымның қаржылық жағдайы жөнінде толығырақ ақпаратты ұсыну үшін 1 Халықаралық қаржылық есептілік стандарты (ХҚЕС) «Қаржылық есептілікті ұсыну» қолданылады. ХҚЕС 1 негізінде құрастырылып ұсынылатын жалпы мақсаттағы қаржылық есептіліктің барлық нысандары үшін қолданылуы қажет.

ХҚЕС 1: «Жалпы мақсаттағы қаржылық есептілік нақты сұралатын ақпаратты беруді талап етуге құқығы жоқ пайдаланушылардың қажеттілігін қанағаттандыруға арналған. Оның құрамына жеке ұсынылатын есептіліктер немесе жария құжаттардың бір бөлігі кіреді».

Қаржылық есептіліктер – шаруашылық жүргізуші бірліктің ақшалай өлшемдегі моделі. Есептілік нақты жағдайды дәл көрсете алмағанымен, ол осы мақсаттағы бухгалтердің ең жақсы мүмкіндігі.

Қаржылық жағдайды өлшеумен тікелей байланысты элементтерге активтер, міндеттемелер және капитал жатады. Олар келесідей түрде анықталады:

**Активтер** - дара кәсiпкер немесе ұйым өткен оқиғалар нәтижесiнде бақылап отырған, болашақта экономикалық пайда алу күтiлетiн ресурстар.

**Мiндеттеме** - дара кәсiпкердiң немесе ұйымның өткен оқиғалардан туындайтын мойнында тұрған мiндетi, оны реттеу экономикалық пайданы қамтитын ресурстардың шығып қалуына әкеп соғады.

**Капитал** - дара кәсiпкердiң немесе ұйымның активтерiндегi барлық мiндеттемелер шегерiлiп тасталғаннан кейiнгi үлес. Меншікті капитал акционерлік капитал және бөлінбеген пайдадан құралады.

***Бухгалтерлік баланс*** – баланстық теңдеумен тікелей байланысты есептілік. Ол белгілі-бір мерзімдегі, мысалы, есепті кезең соңындағы ұйымның қаржылық жағдайын көрсетеді. Баланс ұйымды активтерді ұстаушы деп сипаттайды және ол өз кезегінде қорлану көздеріне – міндеттемелер мен меншікті капиталға тең болады. Бухгалтерлік баланс форматы:

Активтер Міндеттеме

Капитал

*Актвитердің үш басты сипаттамасы бар:*

* өздерінде болашақ экономикалық табысты сақтайды – ақша қаражаттары мен олардың баламаларының тікелей және жанама ағымына салынған қуат;
* ұйымның осы болашақ табыстарды бақылау қабілеті бар;
* өткен кезеңдегі мәміле мен оқиғалардың нәтижесі болып табылады.

*ХҚЕС 1: актив қысқа мерзімді деп жіктеледі, егер:*

* Оны сату, сату үшін ұстау немесе компанияның операциялық циклының әдеттегі жағдайларында қолдану көзделсе; немесе
* Ол ең алдымен коммерциялық мақсатта немесе қысқа мерзімге ұсталса, және оны есепті мерзімнен бастап 12 айдың ішінде сату көзделсе;
* Ол қолданысында шек жоқ ақша қаражаттары немесе олардың баламалары түріндегі актив болып табылса.

Барлық басқа активтер ұзақ мерзімді деп жіктелуге тиісті.

*Міндеттемелердің үш басты сипаттамалары бар:*

* Нақты бар (болашақтағы емес) міндеттемені сипаттайды, және ол активтердің шығыс етілуін немесе қызметтердің көрсетілуін талап етеді;
* Ұйым үшін міндеттеменің орындалуы міндетті, жалтару мүмкін емес;
* өткен кезеңдегі мәміле мен оқиғалардың нәтижесі болып табылады.

*ХҚЕС 1: Міндеттемелер қысқа мерзімді деп жіктеледі, егер:*

* оларды компанияның операциялық циклының әдеттегі жағдайларында өтеу көзделген болса; немесе
* ол есепті күннен бастап 12 ай ішінде өтелуге тиіс болса.

Барлық басқа міндеттемелер ұзақ мерзімді деп жіктелуге тиісті.

Пайдаланушыларға көмек ретінде баланс баптары әдетте жалпы сипаттамаларға сәйкес топтастырылады. Мұндай жіктеу баланстың әрбір элементінің атына сәйкес келеді: активтер, міндеттемелер, капитал.

Әр элементтің атына сәйкес баптар жазылады.

Баланс нақты мерзімге қатысты құрылады, мысалы, «31 желтоқсан 200\_ жыл».

Бұған керісінше, Пайда мен зияндар туралы есеп нақты уақыт кезеңін сипаттайды, мысалы, «31 желтоқсан 200\_ жылы аяқталатын жылға".

Қосымша ақпаратты пайдаланушы қаржылық есептіліктің басқа нысандарынан ала алады.

*Пайда мен зияндар туралы есеп*

Пайда мен зияндар туралы есепті қаржылық-шаруашылық қызмет нәтижелері жөніндегі есептілік деп атайды. Пайда мен зияндар туралы есеп бастапқы баланс пен есепті кезең соңындағы байланыстырушы тізбек қызметін атқарады. Есептілік қаржылық-шаруашылық операциялар (кірістер мен шығыстар) әсерінен қаржылық жағдайдың өзгерістерін түсіндіреді.

Пайда мен зияндар туралы есептің төрт элементі:

*Кiрiстер* - есептi кезең iшiнде активтердiң түсiмi немесе өсiмi немесе мiндеттемелердiң азаюы нысанында экономикалық пайданың ұлғаюы, олар капиталға қатысушы тұлғалардың жарнасымен байланысты ұлғаюдан өзгеше капиталдың ұлғаюына әкеп соғады.

*Шығыстар* - есептi кезең iшiнде активтердiң қолдан кетуi немесе азаюы немесе мiндеттемелердiң пайда болуы нысанында экономикалық пайданың азаюы, олар капиталға қатысушы тұлғаларға бөлумен байланысты азаюдан өзгеше капиталдың азаюына әкеп соғады.

*Пайда* – қаржылық-шаруашылық қызмет нәтижесінде иеленушілердің капиталға салған жарналарын ескермегендегі меншікті капиталының артуы.

*Зиян* - қаржылық-шаруашылық қызмет нәтижесінде иеленушілердің капиталдан алған жарналарын ескермегендегі меншікті капиталының азаюы.

**4. Қаржылық есептілік элементтерін тану және бағалау**

**Тану**– элементтердің бірінің анықтамасына сәйкес келетін және төменде айтылатын тану критерилеріне жауап беретін бапты балансқа немесе пайда мен зияндар туралы есепке қосу үрдісі болып табылады. Бапты сөзбен сипаттау және оны ақшалай өлшем түрінде көрсету мен баланс немесе пайда мен зияндар туралы есептің жиынтық сомасына қосу тану деп аталады. Тану критерилеріне жауап беретін баптар баланста немесе пайда мен зияндар туралы есепте танылуы қажет. Баптардың танылмауы есеп саясатының ашылуында да, ескертулер мен түсініктеме мәліметтерде де көрсетілмейді.

- ұйым баппен байланыстырылатын кез-келген болашақ экономикалық табысты алуы да жоғалтуы да ықтимал;

- және баптың сенімді түрде өлшеуге болатын құны немесе құндылығы бар болады.

**Бағалау** – қаржылық есептілік элементтерін танып, балансқа немесе пайда мен зияндар туралы есепке қосу үшін ақшалай соманы анықтау әдісі. Ол үшін нақты бағалау әдісін таңдап алу қажет.

Қаржылық есептілікте әртүрлі бағалау әдістері қолданылады. Оларға келесі әдістер жатады:

***Нақты құны (тарихи құн) –*** активтер олар үшін төленген ақша қаражаттары мен олардың баламаларының сомаларымен, немесе оларды сатып алу кезінде олар үшін ұсынылған әділ құны бойынша бағаланады. Міндеттемелер қарыздық міндеттемеге айырбасталған түсім сомасы бойынша есепке алынады, кей жағдайларда (мысалы, пайда салығы) қарапайым іс барысында оларды өтеуге қажетті ақша қаражаттары немесе олардың баламаларының сомасымен есепке алынады.

***Қалпына келтіру құны***. Активтер дәл осындай немесе ұқсас активті қазір сатып алған жағдайда төленуі мүмкін ақша қаражаттары немесе олардың баламаларының сомасында көрсетіледі. Міндеттемелер оларды дәл қазір өтеуге қажетті ақша қаражаттары немесе олардың баламаларының дисконтталмаған сомасында көрсетіледі.

***Сату құны*** (мүмкін болатын сату құны). Активтер қазіргі кезде қалыпты жағдайда активтерді сатқанда алынуы мүмкін ақша қаражаттары немесе олардың баламаларының сомасымен бағаланады. Міндеттемелер оларды өтеу құнымен бағаланады, яғни қалыпты жағдайда міндеттемелерді өтеуге жұмсалуы мүмкін ақша қаражаттары немесе олардың баламаларының дисконтталмаған сомасымен бағаланады.

***Дисконтталған құн***. Активтер әдеттегі жағдайда осы активтер арқылы қалыптасатын баолашақтағы ақша қаражаттарының таза ағымының дисконтталған құны арқылы көрсетіледі. Міндеттемелер әдеттегі жағдайда міндеттемелердің өтелуі үшін қажетті ақша қаражаттары шығыстарының болашақтағы таза ағымының дисконтталған құны арқылы көрсетіледі.

Ұйымдарда қаржылық есептілікті дайындау үшін кеңінен қолданылатын негізгі өлшем тарихи құн болып табылады. Әдетте ол басқа бағалау негіздерімен қосылып қолданылады.